
Kitridiomikózis vizsgálata egy magas-bakonyi vizes élőhely kétéltűközösségén

A Batrachochytrium dendrobatidis (Bd) rajzóspórás gombafaj jelenléte hazánkban 2004 óta ismert. A fertőzött területeken élő populációk közül előzetes vizsgálatok alapján, a magas-bakonyi Iharkúton élő sárgahasú unka (Bombina variegata) állomány fiatal egyedei között volt a legmagasabb a fertőzöttségi arány. Kutatásunk célja az volt, hogy részletesebben megvizsgáljuk ezt a fertőzött területet és megválaszoljuk, mely fajok és mely fejlődési stádiumok a legfogékonyabbak a kitrid gombára a kétéltűközösségen belül. Továbbá elemeztük, hogy a patogén fertőzöttségi aránya (prevalencia), intenzitása és abundanciája mutat-e szezonális különbségeket.
A vizsgált 215 egyed közül 24-en mutattuk ki a Bd-t (20 Bombina variegata és 4 Pelophylax sp.), ugyanakkor egy esetben sem ismertük fel a kitridiomikózis klinikai tüneteit terepmunkánk során és elpusztult példányokat sem találtunk. A teljes közösségben az egész vizsgálati időszakra vetített átlagos fertőzöttségi arány 11,2% volt. A legmagasabb prevalencia értékeket továbbra is a sárgahasú unka populáció fiatal egyedei mutatták (37%). Elemzéseink azt mutatták, hogy a sárgahasú unkák nagyobb valószínűséggel hordozzák a gombát, míg a „zöld békák” (Pelophylax fajcsoport) érintett példányai között intenzívebb fertőzöttséget találtunk. A B. variegata részletesebb vizsgálatakor bizonyítékot találtunk arra, hogy tavasszal mind a fertőzöttségi arány, mind az intenzitási értékek magasabbak voltak a populációban.



